સ્ટેરૉઇડની બે ઇફેક્ટ છે. એમાં એક ઇફેક્ટ જલદી આપે છે, જ્યારે બીજી ઇફેક્ટ તમને મોડી મળે છે. જલદી મળતી ઇફેક્ટ છે સ્કિન પર ગ્લો આવવો, પિમ્પલનો પ્રૉબ્લેમ સૉલ્વ થવો. જોકે આ જ સ્ટેરૉઇડની સાઇડ-ઇફેક્ટ પણ છે જે બહુ ખતરનાક છે. એના વિશે જણાવતાં ડર્મેટોલૉજિસ્ટ અપ્રતિમ ગોયલ કહે છે, ‘સ્ટેરૉઇડની જેટલી પૉઝિટિવ સાઇડ છે એટલી જ નેગેટિવ સાઇડ પણ છે. સ્ટેરૉઇડને તમે મીઠું ઝેર કહી શકો. એ તમારી સ્કિનને ધીરે-ધીરે ડૅમેજ કરે છે. સ્ટેરૉઇડ તમારી રોગપ્રતિકારક શક્તિને ધીરે-ધીરે ખતમ કરી દે છે જે તમારી સ્કિનને પણ ઇફેક્ટ કરે છે. સ્ટેરૉઇડ પહેલાં તમને સારી ઇફેક્ટ આપે છે. આ ઇફેક્ટ આઠ-દસ દિવસ સુધી હોય છે. સ્ટેરૉઇડની તમને આદત પડી જાય છે; જે સ્કિન માટે સારું નથી હોતું અને પછી એની સાઇડ-ઇફેક્ટ ચાલુ થાય છે જેમાં ઇચિંગ, ઇરિટેશન, સ્કિન લાલ થવી, સફેદ ડાઘ પડવા, ચામડી પાતળી ટિશ્યુ પેપર જેવી થવી, વાળ ઊગવા, ખીલ થવા વગેરેનો સામનો કરવો પડે છે. સ્ટેરૉઇડ લગાવવાથી સ્કિન ઉપર કેટલાંક ડૅમેજ એવાં થાય છે જે જિંદગીભર રહે છે. એ પછી તમે કોઈ પણ દવા કરો તો પણ તમને અસર કરતી નથી. સ્ટેરૉઇડથી સ્કિન પર થયેલાં ડૅમેજ એવાં છે જે સ્ટેરૉઇડ બંધ કરવાથી પણ એ ડૅમેજને તમે સુધારી શકતા નથી.’ એટલે જેનાથી બચવા માટે આપણે આ ફેરનેસ ક્રીમ લગાવીએ છીએ એ જ આપણને જિંદગીભરનો પ્રૉબ્લેમ આપે છે.